John Gavin Malkovich (gebore op 9 Desember 1953) is ’n Amerikaanse akteur en rolprentregisseur wat in meer as 70 rolprente gespeel het. Hy het Oscar-benoemings gekry vir Places in the Heart en In the Line of Fire. Malkovich het op skool in verskeie toneelstukke verskyn en was lid van ’n folk-gospelgroep. Hy het daarna toneelspel studeer. In 1976 was hy ’n medestigterslid van die Steppenwolf-teatergeselskap in Chicago. Hy het in 1980 na New York verhuis om in die Steppenwolf-produksie True West te verskyn; hy het daarvoor ’n Obie-prys gewen. Vroeg in 1982 het hy in A Streetcar Named Desire van Chicago se Wisdom Bridge Theatre gespeel. Hy het in 1984 ’n Steppenwolf-medeproduksie, Balm in Gilead, geregisseer en daarvoor ’n tweede Obie-prys asook ’n Drama Desk-prys gewen. Sy debuut op Broadway was daardie jaar in Death of a Salesman saam met Dustin Hoffman. Malkovich het ’n Emmy gewen nadat die toneelstuk in 1985 vir televisie aangepas is. Hy het sy rolprentdebuut in 1984 gemaak as Sally Field se blinde loseerder in Places in the Heart en daarvoor sy eerste Oscar-benoeming vir beste manlike byspeler gekry.